ΓΡΑΠΤΗ ΕΡΩΤΗΣΗ E-1980/98

υποβολή: Johanna Boogerd-Quaak (ELDR) προς την Επιτροπή

(30 Ιουνίου 1998)

Θέμα: Καθυστερημένες πληρωμές του Ευρωπαïκού Κοινωνικού Ταμείου στον Εθνικό Οργανισμό Απασχόλησης των Κάτω Χωρών

Τα 220 γραφεία απασχόλησης των Κάτω Χωρών διέρχονται σοβαρή χρηματο-οικονομική κρίση, κυρίως λόγω του γεγονότος ότι το Ευρωπαϊκό Κοινωνικό Ταμείο δεν έχει ακόμη καταβάλει στον Εθνικό Οργανισμό Απασχόλησης τα 60 εκαταμμύρια φιορίνια που του είχαν εγκριθεί για τις χρήσεις 1996 και 1997. Πέραν τούτου, η Επιτροπή δεν προτίθεται να καταβάλει τα πρώτα 180 εκατομμύρια φιορίνια της επιχορήγησης του ΕΚΤ για το 1988 παρά μόνο τον επόμενο Σεπτέμβριο.

1. Ευσταθεί η πληροφορία ότι η Επιτροπή καθυστέρησε την πληρωμή των 60 εκατ. επιχορήγησης που είχε υποσχεθεί στον Εθνικό Οργανισμό Απασχόλησης για τις χρήσεις 1996 και 1997, καθώς και ότι δεν προτίθεται να καταβάλει την πρώτη δόση των 180 εκατ. για τη χρήση παρά μόνο τον επόμενο Σεπτέμβριο;

2. Αληθεύει ότι ο λόγος που επισήμως επικαλέσθηκε η Επιτροπή είναι ότι ο Εθνικός Οργανισμός Απασχόλησης και το Υπουργείο Κοινωνικών Υποθέσεων δεν έχουν ακόμη περατώσει τη διαχείριση των πόρων για το 1996, ούτε συνεπώς υποβάλει τον τελικό αναλυτικό λογαριασμό εκκαθάρισης;

3. Ενημέρωσε εγκαίρως η Επιτροπή τον Εθνικό Οργανισμό Απασχόλησης και το Υπουργείο Κοινωνικών Υποθέσεων σχετικά με τις διοικητικές απαιτήσεις που συνεπάγεται η χορήγηση επιδοτήσεων από το Κοινωνικό Ταμείο, καθώς και σχετικά με την καθυστέρηση στην εκκαθάριση των λογαριασμών;

4. Μπορεί η Επιτροπή να επιβεβαιώσει τις φήμες σύμφωνα με τις οποίες η ΓΔ V έχει κάθε λόγο να απαιτεί από τον Εθνικό Οργανισμό Απασχόλησης και το Υπουργείο Κοινωνικών Υποθέσεων ορισμένες διατυπώσεις, η εκτέλεση των οποίων ωστόσο καθίσταται αδύνατη επειδή η ΓΔ XX δεν έχει ακόμη περατώσει τους ελέγχους της;

5. Μπορεί η διαδικασία ελέγχου της ΓΔ ΧΧ να καθυστερήσει τη χορήγηση των επιδοτήσεων από τη ΓΔ V;

6. Είναι διατεθειμένη η Επιτροπή να προβεί το ταχύτερο σε διαβούλευση με τον Εθνικό Οργανισμό Απασχόλησης και το Υπουργείο Κοινωνικών Υποθέσεων, ούτως ώστε να επισπευσθεί η διαδικασία και να μην υπονομευθεί στις Κάτω Χώρες η εφαρμογή των σχεδίων που συγχρηματοδοτεί το ΕΚΤ;

Απάντηση του κ. Flynn εξ ονόματος της Επιτροπής

(21 Σεπτεμβρίου 1998)

1. Ύστερα από μια ελεγκτική αποστολή της Επιτροπής στο ολλανδικό πρόγραμμα του Στόχου 3 το Σεπτέμβριο του 1996, οι πληρωμές ανεστάλησαν. Η επίσημη αναστολή πληρωμών σύμφωνα με το άρθρο 24 του κανονισμού του Συμβουλίου 2082/93(1) ανακλήθηκε το Μάιο του 1997. Μέχρι τις 23 Ιουνίου 1998 οι ολλανδικές αρχές δεν είχαν διαβιβάσει στην Επιτροπή την αίτηση για την τελική πληρωμή του 1996. Στο Ενιαίο Έγγραφο Προγραμματισμού των Κάτω Χωρών για το Στόχο 3 (1994-1999), αναφέρεται ότι για να καταβληθεί η πρώτη προκαταβολή για το τρέχον έτος, πρέπει να έχουν ολοκληρωθεί οι απαιτήσεις τελικής πληρωμής για το προπροηγούμενο έτος. Συνεπώς, παρά το γεγονός ότι η απαίτηση για την πρώτη προκαταβολή για το 1998 έχει σταλεί στην Επιτροπή, δεν μπορεί να διεκπεραιωθεί μέχρις ότου η αίτηση τελικής πληρωμής για το 1996 σταλεί και διεκπεραιωθεί.

2. Ναι.

3. Η Επιτροπή επεσήμανε στο κράτος μέλος, κατά τη συνεδρίαση της επιτροπής παρακολούθησης της 31ης Οκτωβρίου 1997 και εγγράφως στις 16 Ιανουαρίου 1998, το γεγονός ότι οι πληρωμές για το 1998 δεν μπορούν να πραγματοποιηθούν από την Επιτροπή εφόσον δεν έχουν ολοκληρωθεί οι τυπικές διαδικασίες για το έτος 1996 και δεν έχει σταλεί η έκθεση διαχείρισης στην Επιτροπή για το έτος αυτό. Στις αρχές του Οκτωβρίου 1996 η Επιτροπή συγκάλεσε σύσκεψη στην οποία συμμετείχαν όλα τα ενδιαφερόμενα μέρη συμπεριλαμβανομένου του κεντρικού γραφείου απασχόλησης και του υπουργείου, εφιστώντας την προσοχή στην ανάγκη να ολοκληρωθούν οι διαδικασίες για το 1996 και τονίζοντας τη σοβαρότητα της κατάστασης στην περίπτωση που δεν θα ολοκληρωνόταν η διεκπεραίωση της αίτησης για τελική πληρωμή.

4. Οι διαδικασίες αυτές εφαρμόζονται από το 1994 με τη σύμφωνη γνώμη όλων των κρατών μελών. Σύμφωνα με τα προαναφερόμενα στο σημείο 1, η αναστολή έπαψε να ισχύει το Μάιο του 1997 και συνεπώς δεν έχει καμία επίπτωση στο γεγονός ότι η αίτηση τελικής πληρωμής δεν είχε φθάσει στην Επιτροπή έως τις 23 Ιουνίου 1998.

5. Όχι.

6. Η αίτηση τελικής πληρωμής ελήφθη στις 23 Ιουνίου 1998 και η εκκαθάριση έγινε όσο το δυνατόν συντομότερα. Από τη στιγμή που ολοκληρώθηκε η διαδικασία, ήταν απαραίτητο να τροποποιηθεί η απόφαση της Επιτροπής ώστε να αντικατοπτρίζει τη νέα κατάσταση για το 1996. Αφού ελήφθη η απόφαση αυτή κατέστη δυνατό να διεκπεραιωθεί η πρώτη δόση για το 1998, που αντιπροσωπεύει πολύ μεγαλύτερο ποσό.

Αφού η αίτηση τελικής πληρωμής για το 1996 ελήφθη στις 23 Ιουνίου 1998 και η αίτηση τροποποίησης εστάλη στις 30 Ιουνίου 1998, η Επιτροπή προχώρησε ταχύτατα ώστε να ολοκληρώσει όλες τις διαδικασίες. Η πληρωμή στις ολλανδικές αρχές πραγματοποιήθηκε την πρώτη εβδομάδα του Σεπτεμβρίου.

(1) ΕΕ L 193 της 31.7.1993.